Minkejja l-bumbardament tal-Oppożizzjoni, megħjuna mill-alleati tagħhom; minkejja t-tfixkil u l-ħsara li jxandru saħansittra barra pajjiżna, xorta dan il-pajjiż miexi 'l quddiem. Xorta dan il-Gvern qed jagħmel suċċess u joħloq il-ġid, xorta l-Prim Ministru Joseph Muscat igawdi l-fiduċja assoluta tal-poplu, anzi din kompliet tissaħħaħ. Rajna kif f'temp ta' ġimgħa l-Gvern ħabbar investimenti li jlaħħqu kważi €100 miljun. Ftit tal-jiem ilu ġie mħabbar investiment ta' €55 miljun fil-Maritime Hub li qed tiġi żviluppata f'dik li kienet il-Malta Ship Building. Din il-ġimgħa rajna wkoll li, minbarra xitwa ta' suċċess fl-industrija tal-cruiselining fejn il-passiġġieri kważi rduppjaw fuq ix-xitwa tas-sena l-oħra, irreġistrajna wkoll l-aqwa xitwa għas-settur tat-turiżmu f'dawn l-aħħar ħames snin. Rajna roħs fil-fjuwils u se nerġgħu naraw roħs ieħor fiċ-ċilindri tal-gass. Rajna li fi tliet snin id-defiċit niżel bin-nofs hekk kif id-defiċit fiskali ġie mnaqqas għall-1.5% fl-2015. Huma fatti li ma jista' jmerihom ħadd li meta fl-2012 il-Prodott Domestiku Gross żdied b'0.8%, fl-2015 żdied b'6.3%; li meta fl-2012 ir-rata tal-qgħad kienet ta' 6.9%, fl-2015 kienet ta' 5.4%; li meta fl-2012 ir-rata tal-inflazzjoni kienet ta' 2.4%, fl-2015 kienet ta' 1.2%; li meta fl-2012 ir-rata ta' dejn imqabbel mal-PDG kien ta' 72.5%, fl-2015 kien ta' 63.6%. U dan kollu f'pajjiż li l-Oppożizzjoni qalulna li huwa staġnat bi gvern fi kriżi. Nixtieq inkun naf meta ma nkunux fi kriżi fiex jittrasforma lil Malta dan il-Gvern. Sondaġġi Il-politika negattiva tal-PN waqgħet fl-aktar livelli baxxi fejn jattakkaw personalment; politika li ħsibna li saret xi ħaġa tal-passat; politika li l-elettorat irrifjuta li jikkonfermaha tliet snin ilu. U għalhekk ħsibna li min kien iħaddem it-tali politika tgħallem u mexa 'l quddiem. Imma ma jidhirx li hu l-każ għax erġajna koppi u wrewna li ma jinbidlu qatt u ma jafux mod ieħor. Imma l-poplu reġa' tkellem u wera li, meta l-livell ta' politika negattiva u distruttiva u personali teskala, il-poplu jissokta fil-ħsieb tiegħu li jirrifjuta dan it-tip ta' politika. Din il-ġimgħa rġajna rajna li l-elettorat wera fiduċja sħiħa fil-Prim Ministru tagħna fejn, skont sondaġġi ppubblikati, rajna li l-Prim Ministru Joseph Muscat żied fl-appoġġ u fil-fiduċja u, minkejja t-tsunami ta' tfixkil u negattiviżmu, il-Partit Laburista fil-Gvern qed igawdi fiduċja u maġġoranza soda fl-aktar żmien li suppost partit fil-Gvern ikun l-inqas popolari. Qares l-għeneb Partit politiku jagħżel hu x'politika se jadotta. Li tadotta politika negattiva hija għażla. Nieħdu pereżempju l-investiment tal-Huawei, fejn sabu xi jmaqdru fih ukoll mingħajr ma fittxew ftit u raw li l-eks-Ministru Austin Gatt ipprova jattira dan l-istess investiment u ma rnexxilux. Imma fi żmienhom kien tajjeb li ttir nofs id-dinja saċ-Ċina biex dan kollu, skont l-Oppożizzjoni Nazzjonalista, tiftaħ biċċa uffiċċju. Mhux hekk hux! Eżempju ieħor tal-għeneb qares huwa l-proġett tal-power station li taħdem bil-gass LNG. Issa, f'daqqa waħda, qamu mir-raqda u ħolmu li qabel l-elezzjoni kellhom l-istess proposta magħmula lilhom. Imma donnhom qed iżommu lura biex jiġġustifikaw il-fatt li, ġaladarba kellhom din il-proposta wkoll quddiemhom, ma implimentawhiex u b'hekk kienu jraħħsu l-kontijiet tad-dawl u fl-istess ħin joffru kwalità ta' arja aħjar. Kif, la kienet f'idejhom, ħarġu jgħidu proprju issa li kellhom din l-istess proposta meta l-power station kważi lesta? Kien ikun aktar ta' vantaġġ politiku fil-kampanja elettorali li għaddiet li jgħidu li kellhom l-istess proposta u rrifjutawha għax, kif mingħalihom qed jippruvaw jinsinwaw u jitfgħu d-dubji issa wara tliet snin, jista' jkun li din il-proposta fiha l-irregolaritajiet. Mela bla ma trid tikkonkludi li, ġaladarba veru kellhom din il-proposta, mela allura l-PN kien qed jigdeb fil-wisa' fl-aħħar kampanja elettorali. Kien jaf sew li mhix gimmick tal-millenju. Kien jaf li tista' ssir. Kien jaf li jistgħu jorħsu l-kontijiet u m'għandniex għalfejn inqumu f'nofs ta' lejl biex insajru, ngħaddu l-żwejjeġ u naħslu l-ħwejjeġ u l-platti. Il-verità hi li, iva, kellhom din il-proposta qabel l-elezzjoni ġenerali, imma ma ridux jadottawha għas-sempliċi raġuni li kienu komdi li jkollna power station tal-BWSC li l-kuntrattur tagħha sabuh fuq il-Yellow Pages u taħdem bl-HFO, l-aktar fjuwil li jniġġes, u l-commissions fuq ż-żejt deħlin għand min għandhom jidħlu. X'jimpurtahom li l-poplu kien qed iħallas fost l-ogħla kontijiet tad-dawl u l-ilma fl-Ewropa; anzi, mhux talli hekk, talli għollewhom bil-qalb u qalulna biex nidrawhom. Imbagħad, meta taħseb li tkun smajt kollox mingħand il-PN, joħorġu jgħidu li bil-Labour fil-Gvern in-nies jimirdu aktar. Tajba hux? Din hija stqarrija oħra denja sabiex tiġi inkluża fil-ktieb voluminuż tal-ħmerijiet li joħorġu bihom tal-Oppożizzjoni, bħal tal-kumpanija tal-Brażil, bħal li se jogħla l-għaġin f'Wied il-Għajn, il-maktur tal-mitt sena u, l-aħħar waħda, tal-iskalora. Nuru fiduċja Il-Partit Laburista fil-Gvern ried ikun biex minn pajjiż li jiddependi mill-karità tal-bażi Ingliża f'Malta, żviluppah f'pajjiż b'ekonomija li titħaddem permezz tal-investiment, b'inċentivi biex iħajru lin-negozjant Malti jespandi u jattira investituri barranin u hekk jinħolqu diversi industriji differenti tal-manifattura, tat-turiżmu, marittimi, avjazzjoni, servizzi finanzjarji u teknoloġija. Ħoloq entitajiet li kienu pilastri fl-ekonomija u l-istabbiltà tal-pajjiż bħat-Tarzna, l-Enemalta, l-Air Malta, is-Sea Malta, il-BOV u l-Mid-Med Bank. Dawn huma entitajiet li, sfortunatament, rajniehom jisparixxu jew jispiċċaw kważi falluti taħt amministrazzjoni Nazzjonalista. Raw kif għamlu biex qerduhom. U issa reġa' kien id-destin tal-Partit Laburista fil-Gvern biex isalva milli fadal minn dawn il-monumenti ekonomiċi u soċjali ta' gvernijiet Laburisti tas-sebgħinijiet. Imbagħad jiġu jgħiduli li bi Gvern Laburista għandi nistħi ngħid li jien Maltija. Il-poplu juri biċ-ċar u kontinwament li hu favur il-bidla, irid il-pożittività, irid il-ħolqien tal-ġid kif qed jagħmel dan il-Gvern. Il-politika negattiva ta' kollox ikrah, il-poplu jiddiżapprovaha. Wasalna fi stat li l-Oppożizzjoni tgħid li t-tħabbir tal-investimenti f'pajjiżna huwa aljenazzjoni u devjazzjoni. Dan hu t-tip ta' politika distruttiva li tassew tmarrad 'il-poplu. U għalhekk inħeġġeġ lilkom ilkoll biex illum waranofsinhar flimkien ningħaqdu fi Pjazza Kastilja sabiex nagħtu sinjal b'saħħtu u ċar li dan il-poplu miexi 'l quddiem, li dan il-poplu huwa favur ta' Malta pożittiva, Malta ekonomikament b'saħħitha, poplu san u msostni, favur Malta li għandha gvern li ma jħares lejn wiċċ ħadd u l-ġid li joħloq qed jaħdem sabiex jitqassam b'mod ġust mal-poplu kollu, favur Malta li għandha Prim Ministru li ma jibżax jieħu d-deċiżjonijiet għall-ġid ta' pajjiżna u tal-poplu Malti u Għawdxi kollu.